
Téged hív a Sziget Fesztivál és a Szegedi Ifjúsági Napok? – Élménydimenziók szerepe és hatása a Z generációt megszólító marketingkommunikációs gyakorlatokban a fesztiválszezonban

Kulcsszavak: fesztiválélmény, élménydimenziók, fesztivállojalitás
Az élménygazdaságban a figyelem a termékekről és szolgáltatásokról az általuk nyújtott élményekre helyeződött át, amelyek vizsgálata elengedhetetlen a fesztiválszervezők számára.A kutatás célja, hogy feltárja a zenei fesztiválok Instagramon folytatott online kommunikációjának hatását és jellemzőit, valamint az ezen események által nyújtott élmények és a fogyasztók közötti kapcsolatot. A vizsgálat középpontjában két jelentős magyar fesztivál, a Sziget Fesztivál és a Szegedi Ifjúsági Napok áll, különös tekintettel a Z generációra, akik számára a nyári fesztiválok kiemelkedő jelentőségűek.
A kutatás négy fő kérdést vizsgált:
Hogyan határozza meg a Sziget Fesztivál és SZIN Instagram oldalán folytatott kommunikációjának tartalma a felhasználók részvételét és reakcióit?
Felfedezhető-e a Sziget Fesztivál és SZIN online kommunikációjában Pine és Gilmore (1999) négy élménydimenziója, és ha igen, melyik dimenziók mutatnak legnagyobb hatást a követőkre?
A Sziget Fesztivál és SZIN Instagram oldalán folytatott online kommunikációja során felfedezett legjelentősebb élménydimenziók megegyeznek-e a Z generációs fesztiválozók legemlékezetesebb élményeivel?
Van-e kapcsolat a Z generációs fesztiválon résztvevők lojalitása, valamint a Sziget Fesztivál és SZIN Instagram oldalán folytatott kommunikációja között?
Vegyes kutatási módszertan keretében tartalomelemzést végeztem a fesztiválok Instagram-oldalain a rendezvény időszaka előtt, alatt és után, valamint mini fókuszcsoportos interjúkat készítettem a Z generáció tagjaival.
A kutatás eredményei mélyebb megértést kínálnak a fesztiválok Instagram-kommunikációjának hatékonyságáról, kiemelve annak kulcsszerepét a felhasználói aktivitás és részvételi szándék ösztönzésében. Az élménydimenziók elemzése alapján az eszképizmus dimenzió érte el a legmagasabb engagement értékeket, míg az eszképizmus és szórakozás kombinációja még tovább fokozta a felhasználói aktivitást. Ezek az eredmények egyértelműen alátámasztják az élményalapú kommunikáció hatékonyságát az online elköteleződés növelésében. Az Instagram-kommunikáció szerepe kettős: az online tartalmak nem feltétlen erősítik az érzelmi kötődést a fesztiválokhoz, azok hiánya mégis kétségeket ébreszthetne a rendezvény hitelességével kapcsolatban. Az online jelenlét tehát nélkülözhetetlen eszköz a résztvevők bizalmának megőrzésében és az esemény iránti hosszú távú érdeklődés fenntartásában.



